“ดาวโจนส์” พุ่งกว่า 200 จุด รับข่าวดี “พาวเวล” นั่งเก้าอี้ประธานเฟดสมัย 2
“ดาวโจนส์” พุ่งกว่า 200 จุด รับข่าวดี "พาวเวล" นั่งเก้าอี้ประธานเฟดสมัย 2 โดย ณ เวลา 21.53 น. ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 35,837.26 จุด บวก 235.28 จุด 
“ดาวโจนส์” พุ่งกว่า 200 จุด รับข่าวดี "พาวเวล" นั่งเก้าอี้ประธานเฟด สมัย 2 โดย ณ เวลา 21.53 น. ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 35,837.26 จุด บวก 235.28 จุด
22 พ.ย. 2564

ผู้สื่อข่าวรายงานว่า ดัชนีดาวโจนส์พุ่งขึ้นอย่างต่อเนื่องในวันนี้(22พ.ย.2564) พุ่งทะยานกว่า 200 จุด หลังจากที่ประธานาธิบดีโจ ไบเดนตัดสินใจเสนอชื่อนายเจอโรม พาวเวล ให้ดำรงตำแหน่งประธานธนาคารกลางสหรัฐ (เฟด) เป็นสมัยที่ 2
โดย ณ เวลา 21.53 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 35,837.26 จุด บวก 235.28 จุด หรือ 0.66%
ด้านนายพาวเวล และนางลาเอล เบรนาร์ด หนึ่งในคณะผู้ว่าการเฟด ถือเป็น 2 ตัวเก็งที่อาจได้รับการเสนอชื่อให้เป็นประธานเฟดคนใหม่
โดยประธานาธิบดีโจ ไบเดนประกาศในวันนี้ว่า เขาได้เสนอชื่อนายพาวเวลให้ดำรงตำแหน่งประธานเฟดเป็นสมัยที่ 2 นอกจากนี้ ปธน.ไบเดนยังได้เสนอชื่อให้นางเบรนาร์ดดำรงตำแหน่งรองประธานเฟด
ด้านหุ้นกลุ่มธนาคารพุ่งขึ้นในวันนี้ ขานรับการเสนอชื่อนายพาวเวลให้ดำรงตำแหน่งประธานเฟดเป็นสมัยที่ 2 เนื่องจากนางเบรนาร์ดเป็นผู้ที่สนับสนุนการออกกฎระเบียบควบคุมภาคธนาคารอย่างเข้มงวด
ทั้งนี้ นายพาวเวลจะครบวาระการดำรงตำแหน่ง 4 ปีในเดือนก.พ.2565 โดยเขาเข้ารับตำแหน่งประธานเฟดในเดือนก.พ.2561 หลังจากที่อดีตประธานาธิบดีโดนัลด์ ทรัมป์ ได้เสนอชื่อนายพาวเวลให้ดำรงตำแหน่งดังกล่าวต่อจากนางเจเน็ต เยลเลน
อย่างไรก็ตามตลาดหุ้นวอลล์สตรีทจะปิดทำการในวันพฤหัสบดีนี้เนื่องในเทศกาลขอบคุณพระเจ้า และจะเปิดทำการซื้อขายเพียงครึ่งวันในวันศุกร์